Blitsbokke se verdediging help hul na kwarteind | Maroela Media
Blitsbokke se verdediging help hul na kwarteind
Die Blitsbokke het vroeg Sondagoggend die eerste plek in groep A ingeneem en kom Sondagaand in die kwarteind in die Vancouver-toernooi van Wêreldrugby se sewesreeks teen Kanada te staan.
Maar dit was so hittete of hulle het hulle derde neerlaag in die reeks gely toe hulle in die laaste groepwedstryd met 12 elk teen Engeland gelykop gespeel het.
Die Blitsbokke se aanvalsangel was in al drie groepwedstryde in die toernooi nie so skerp as wat ŉ mens van hulle gewoond is nie en hulle dissipline by die afbreekpunt was teen Engeland ook nie op standaard nie. Hulle verdediging het hulle teen Engeland laat deurtrek.
Rosko Specman het in die eerste helfte weer buite om die Engelse span en toe langs die kantlyn af gehardloop om te druk, iets wat hy nou taamlik gereeld regkry. Hy word nou ŉ gemerkte man met sy lang lopies, baie waarvan na goeie aftrappe volg voordat hy die pedaal doellyn toe intrap.
Kort na die hervatting in die tweede helfte het Dylan Sage na ŉ sterk lopie en die afstamp van ŉ teenstander gaan druk. Specman se skop van naby die kantlyn is deur Suid-Afrika verdoel, soos die Engelse kaptein Tom Mitchell ook met hulle tweede drie gemaak het in ŉ wedstryd waar hulle die besit oorheers het.
Die wedstryd het feitlik twee minute na die eindtoeter voortgeduur weens die strafskoppe wat Engeland gekry het en waarvandaan hulle kon voortspeel. In die proses is Ruan Nel ook met ŉ geelkaart van die veld en toe moes die Blitsbokke met ses spelers walgooi.
♦ In die eerste groepwedstryd het die Blitsbokke met 33-0 teen Chili gewen en toe die veel groter en sterk hardlopers van Kenia met hulle verdediging ontwrig en met 15-5 gewen.
♦ Suid-Afrika speel Sondagaand 21:08 in die eerste kwarteind teen Kanada, wat Sondagoggend hulle groepwedstryd teen Nieu-Seeland met 14-15 verloor en tweede in groep D geëindig het.
21:08 – Suid-Afrika vs Kanada
21:30 – VSA vs Argentinië
21:52 – Nieu-Seeland vs Engeland
22:14 – Fidji teen Australië
Leeus reken met leeutemmer af
Lions se jonges kry rugbyles tot hardebaarde opkom